**Становище**

по конкурс за доцент по професионално направление 4.2. „Химични науки“, научна специалност 01.05.10. „Биоорганична химия, химия на природните и физиологично активните вещества, обявен от Института по органична химия с център по фитохимия при БАН, София в ДВ, бр. 12 от 11. 02. 2014 г.

**Изготвил становището:** проф. Атанас Иванов Павлов дтн, Университет по хранителни технологии, Пловдив; Институт по микробиология „Стефан Ангелов” при БАН, София.

**Кратки биографични данни и обща характеристика на научните интереси**: В конкурса за доцент по 4.2. „Химични науки“, научна специалност 01.05.10. „Биоорганична химия, химия на природните и физиологично активните вещества за нуждите на Института по органична химия с център по фитохимия при БАН, София участва един кандидат - д-р Петко Недялков Денев, заемащ академичната длъжност „главен асистент” към лаборатория по биологична активни вещества, Пловдив към същия институт. Петко Денев е по образование бакалавър по „Биотехнологии“ (Химико-технологичен и металургичен университет – София, 2004 г.), магистър по „Биотехнологии“ (Университет по хранителни технологии, Пловдив, 2005 г.) и доктор по „Технология на биологично активните вещества“ (Университет по хранителни технологии, Пловдив, 2011 г.). От 2003 г. до 2007 г. работи като химик в Институт по Органична Химия с Център по Фитохимия – БАН, Лаборатория по биологично-активни вещества – Пловдив. От 2007 г. до 2011 г. заема академичната длъжност „Асистент“, а от през 2011 г. печели конкурс и е назначен на длъжност „Главен асистент“ към същата лаборатория – длъжност, която заема и към момента на настоящия конкурс.

Научните интереси на д-р Петко Денев са свързани с изучаването на състава и биологичната активност на различни биологични матрици от растителен произход с цел следващото формиране на функционални хранителни системи.

**Научно – изследователската дейност:** Изследователската работа на Петко Денев, в периода след защитата на докторантурата му, е съсредоточена в две актуални области на съвременната фитохимия и хранителна технология – мултиметаболитни анализи (фитохимичен профил) и биологична активност, и функционални храни и хранителни добавки. Работата по тези направления е обобщена в 30 публикации, от които 19 са публикувани в престижни международни списания с общ Импакт Фактор 41.845. Специално би следвало да се отбележат публикацията в International Journal of Cancer (IF-6.198), както и обзорът в Comprehensive Reviews in Food Science and Food Safety (IF- 5.053). Само утвърдени, международно признати учени имат привилегията да публикуват обзорни материали в списания с такава репутация. За приложния аспект на работата на д-р Петко Денев красноречив показател е подаденият патент във връзка разработен метод за синергично повишаване на антиоксидантната активност на плодови и билкови екстракти, което е в унисон с новите тенденции за обръщане на академичната наука към стопанската активност в България.

Всички публикувани материали от д-р Денев са цитирани над 210 пъти, основно от чуждестранни автори, а три от публикациите са цитирани над 30 пъти, което е показател за разпознаваемостта на работата на кандидата от международната научна общност. Към настоящия момент Н-индексът на д-р Петко Денев е 8, но с потенциал за бързо подобрение, с оглед на факта, че повечето от материалите, публикувани в списания с висок Импакт фактор са от последните години и тяхното цитиране тепърва предстои.

Научната продукция е реплика на изпълняваните през годините договори по проекти с различни организации. Този аспект от работата на кандидата показва, че той е активно работещ учен. Участвал е в 19 проекта, финансирани от различни национални и международни източници, като на 4 от тях е ръководител.

От съществено значение за представянето на резултатите от изследователската работа е участието в различни научни форуми. Д-р Денев е представил 38 съобщения на различни научни конференции и конгреси, преимуществено международни. Следва специално да се подчертае, че 22 от участията са с изнесени лекции и доклади. Това е още един показател за разпознаваемостта на работата на кандидата от научната колегия, работеща в съответната област.

Смятам, че приносите на кандидата могат да се охарактеризират отчасти като новост за науката, обогатяване на съществуващите знания и като приложение на научните достижения в практиката.

Данни относно **експертната дейност** на кандидата липсват.

**Преподавателската дейност** на д-р Денев е свързана с обучението на дипломанти - двама защитили.

**В заключение**, въз основа на казаното дотук и като имам предвид цялата представена документация по конкурса, смятам, че д-р Петко Денев напълно отговаря на изискванията на Закона за развитие на академичния състав в РБ, Правилника за приложение на Закона за развитие на академичния състав в РБ и на Правилника на Института по органична химия с център по фитохимия при БАН за прилагане на Закона за развитие на академичния състав в РБ за заемане на академичната длъжност „Доцент”. Неговата научна продукция и научните му приноси го охарактеризират като изграден, сериозен учен. Това ми дава основание с убеждение да гласувам положително за присъждане на д-р Денев на академичната длъжност „Доцент” в Института по органична химия с център по фитохимия при БАН.

Пловдив

Юни, 2014 г. Проф. дтн Атанас Павлов